Diari Oficial de la Generalitat Valenciana


Sumari del DOGV 7790, del 25-05-2016 (2016/3715)

ORDRE 6/2016, de 19 de maig, de la Conselleria d'Habitatge, Obres Públiques i Vertebració del Territori, per la qual s'aproven les bases que regulen el Programa d'ajudes al lloguer d'habitatge i es convoquen les ajudes per a l'exercici 2016.
-------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/05/19/6/dof/vci/html**

### Dades del document

Número de DOGV
:   7790

Data del DOGV
:   25-05-2016

Secció del DOGV
:   I. DISPOSICIONS GENERALS

Número del document
:   2016/3715


Data del document
:   19-05-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació

ORDRE 6/2016, de 19 de maig, de la Conselleria d'Habitatge, Obres Públiques i Vertebració del Territori, per la qual s'aproven les bases que regulen el Programa d'ajudes al lloguer d'habitatge i es convoquen les ajudes per a l'exercici 2016. [2016/3715]  
PREÀMBUL  
  
La Generalitat, dins de la seua estratègia per a possibilitar l'accés i el gaudi de l'habitatge a aquelles persones que més ho necessiten, ha anat prenent mesures per a implantar línies d'ajudes que donen resposta als diferents supòsits.  
En aquest sentit la Generalitat impulsa mesures per a possibilitar les condicions adequades que permeten accedir als sectors de població més desfavorits a un habitatge assequible, ja siga propiciant-ne l'oferta o, com en el cas d'aquesta ordre, amb mesures tendents a esmorteir l'esforç realitzat amb aquest fi mitjançant ajudes als inquilins atenent, així mateix, al lloc on resideixen.  
Dins d'aquesta línia d'acció, la Generalitat ha acordat, mitjançant un conveni amb l'Administració General de l'Estat en data 14 d'octubre de 2014, la inclusió entre les seues línies de subvenció, d'un programa d'ajudes al lloguer d'habitatge, en relació amb el que estableix el Reial Decret 233/2013, de 5 d'abril, pel qual es regula el Pla estatal de foment del lloguer d'habitatges, la rehabilitació de l'edificació i la regeneració i renovació urbanes, 2013-2016.  
Per tot això, considerant l'excepcionalitat de la situació exposada, com també l'especificitat de les ajudes que s'han d'atorgar, la necessària urgència que s'ha d'adoptar en el procediment de tramitació de la convocatòria que establisca el marc de concessió d'aquestes i les bases reguladores que desenvolupen i articulen el règim d'atorgament de les ajudes, atés que el pla estatal referit prèviament finalitza la vigència en l'exercici 2016, i atenent al que preveuen els articles 164.e i 166.a de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, es considera procedent la tramitació d'una ordre de convocatòria de subvencions per a l'accés i la permanència en un habitatge en règim de lloguer de persones físiques, que complisquen els requisits establits a aquest efecte, de forma conjunta amb les corresponents bases reguladores. Al respecte, aquesta ordre estableix les bases que regulen la convocatòria del Programa d'ajudes al lloguer d'habitatge per a l'exercici 2016 i el procediment de concessió de les ajudes que es regulen és el de concurrència competitiva.  
  
En relació amb la política de la competència de la Unió Europea, les ajudes que es convoquen no requereixen notificació o comunicació a la Unió Europea pel fet que no falsegen o amenacen de falsejar la competència, de conformitat amb el que estableix l'article 107 del Tractat de funcionament de la Unió Europea.  
Per raó de tot el que s'ha exposat, d'acord amb la Llei 38/2003, de 17 de novembre, General de Subvencions, la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i la resta de legislació d'aplicació general i pertinent, d'acord amb el Consell Jurídic Consultiu, i per raó de les facultats conferides per l'article 28.e de la Llei 5/1983, de 30 de desembre, del Consell,  
  
ORDENE  
  
Article 1. Objecte  
Aquesta norma té per objecte establir les bases reguladores, que figuren com a annex I, per a la concessió de subvencions per a l'accés i la permanència en un habitatge en règim de lloguer de les persones físiques sol·licitants que complisquen els requisits que s'hi especifiquen.  
  
Són objecte d'aquesta ajuda, en els termes establits en aquesta ordre, les rendes d'arrendament reportades des de l'1 de gener de 2016. Els beneficiaris d'ajudes a l'empara de la convocatòria 2015 poden sol·licitar ajudes a l'empara d'aquesta convocatòria per a les rendes reportades amb posterioritat al període subvencionat en l'exercici anterior.  
  
Article 2. Convocatòria  
S'efectua la convocatòria pública per a la concessió d'ajudes, en règim de concurrència competitiva, per a l'accés i la permanència en un habitatge en règim de lloguer de persones físiques.  
  
Article 3. Finançament  
El finançament de les ajudes regulades en aquesta ordre es fa amb càrrec a l'aplicació pressupostària 16.85.97.126.92.6, de la línia S7845, «Pla estatal de foment del lloguer, rehabilitació i renovació urbana 2013-2016. Ajudes al lloguer», dels pressupostos de la Generalitat per a l'exercici 2016, amb fons que seran aportats pel Ministeri de Foment a la Generalitat, segons preveu el conveni subscrit pel Ministeri de Foment i la Generalitat per al desenvolupament del Pla estatal del foment del lloguer d'habitatges, la rehabilitació de l'edificació i la regeneració i renovació urbanes 2013-2016.  
L'import global màxim de les ajudes que s'han de concedir és de 7.940.000,00 euros.  
  
Article 4. Termini de sol·licitud  
El termini per a la presentació de les sol·licituds d'ajudes és d'un mes comptador des de l'endemà de la publicació d'aquesta ordre.  
  
Article 5. Període de cobertura de les ajudes  
Les ajudes es percebran per períodes màxims de 12 mesos, mentre subsistisca l'arrendament, i se subvencionaran els lloguers percebuts fins al mes de desembre de 2016, inclusivament.  
  
Article 6. Lloc de presentació de les sol·licituds  
Les sol·licituds s'han de presentar en els Serveis Territorials d'Habitatge i Rehabilitació d'Alacant, Castelló i València, situats a l'avinguda d'Aguilera, número 1, de la ciutat d'Alacant; a l'avinguda del Mar, número 16, de la ciutat de Castelló de la Plana, i al carrer de Gregori Gea, número 27, de la ciutat de València, respectivament.  
Així mateix, poden presentar-se en els llocs establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article 7. Impresos normalitzats de sol·licitud  
Les ajudes s'han de sol·licitar mitjançant els impresos normalitzats, degudament emplenats, que s'adjunten com a annex III a aquesta ordre.  
  
  
Article 8. Termini de resolució i notificació i fi de la via administrativa  
  
El termini màxim per a resoldre i notificar la resolució, que posarà fi a la via administrativa és de sis mesos, comptadors des de l'endemà de la data de publicació d'aquesta convocatòria. Transcorregut aquest termini sense que s'haja dictat i notificat cap resolució expressa, la sol·licitud es pot entendre desestimada.  
Contra la resolució d'atorgament de les ajudes, que posarà fi a la via administrativa, es pot interposar recurs potestatiu de reposició davant la consellera d'Habitatge, Obres Públiques i Vertebració del Territori, en el termini d'un mes comptador des de l'endemà de la notificació, d'acord amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, de conformitat amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 9. Mitjà de notificació o publicació  
Una vegada resolta per la direcció general competent en matèria d'habitatge la concessió i, si escau, la desestimació de les sol·licituds presentades, es publicarà la resolució corresponent en el Diari Oficial de la Comunitat Valenciana, la data de la qual serà la que es considere a l'efecte de notificació a l'efecte establit en la legislació de procediment administratiu comú.  
Així mateix, les persones sol·licitants que hagen facilitat un número de telèfon mòbil podran ser avisades de la publicació de les llistes provisionals i definitives mitjançant un missatge de text SMS. Aquestes llistes seran publicades en la pàgina web de la Conselleria d'Habitatge, Obres Públiques i Vertebració del Territori.  
  
  
DISPOSICIONS ADDICIONALS  
  
Única. Instruccions i interpretacions  
La direcció general competent en matèria d'habitatge queda facultada per a dictar totes les instruccions, resolucions i interpretacions que calguen per al desenvolupament i l'aplicació d'aquesta ordre.  
  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 24/2014, de 21 d'octubre, de la Conselleria d'Infraestructures, Territori i Medi Ambient, per la qual s'aproven les bases reguladores del Programa d'ajudes al lloguer d'habitatge per al període 2015-2016.  
  
  
DISPOSICIONS FINALS  
  
Primera. Normativa aplicable  
A més del que preveu aquesta ordre, hi són aplicables la Llei 38/2003, de 17 de novembre, General de Subvencions; la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; la Llei de Pressupostos de la Generalitat per a l'exercici 2016 i següents, i la resta de normativa d'aplicació preceptiva.  
  
Segona. Règim de recursos  
Contra aquesta resolució d'aprovació de convocatòria, la qual posa fi a la via administrativa, es pot interposar recurs contenciós administratiu en el termini de dos mesos comptadors des de l'endemà de la publicació, davant el Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de règim jurídic de les administracions públiques i del procediment administratiu comú, com també els articles 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. Això no obstant, pot interposar-se potestativament recurs de reposició davant el mateix òrgan que ha dictat l'acte que es recorre, en el termini d'un mes comptador des de l'endemà de la publicació, o qualsevol altre recurs que estime procedent per a la defensa dels seus interessos.  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 19 de maig de 2016  
  
La consellera d'Habitatge, Obres Públiques  
i Vertebració del Territori,  
MARÍA JOSÉ SALVADOR RUBERT  
  
  
  
ANNEX I  
Bases reguladores del Programa d'ajudes al lloguer d'habitatge  
  
Primera. Objecte  
Aquestes bases reguladores tenen com a objecte articular ajudes en matèria d'habitatge a persones físiques, a fi de facilitar l'accés i la permanència en un habitatge en règim de lloguer.  
Són objecte d'aquestes ajudes, en els termes regulats en aquestes bases, les rendes d'arrendament reportades des de l'1 de gener de 2016. Els beneficiaris d'ajudes a l'empara de la convocatòria 2015 poden sol·licitar ajudes a l'empara d'aquesta convocatòria per a les rendes reportades amb posterioritat al període subvencionat en l'exercici anterior.  
  
  
Segona. Persones beneficiàries  
1. Poden ser persones beneficiàries de les ajudes previstes en aquest programa les persones físiques majors d'edat que reunisquen tots i cadascun dels requisits següents:  
a) Ser titular d'un contracte d'arrendament d'habitatge, formalitzat en els termes de la Llei 29/1994, de 24 de novembre, d'Arrendaments Urbans, en qualitat de persona arrendatària, amb una durada mínima d'un any i domiciliació bancària del pagament del lloguer.  
b) Que l'habitatge arrendat constituïsca la residència habitual i permanent de la persona arrendatària.  
c) Que els ingressos de les persones que tinguen el seu domicili habitual i permanent en l'habitatge arrendat, d'ara endavant ingressos de la unitat de convivència, consten o no com a titulars del contracte d'arrendament, siguen, en conjunt, inferiors al límit màxim d'ingressos que dóna accés a l'ajuda, establit en la base tercera.  
d) Que l'habitatge objecte del contracte d'arrendament ho siga per una renda igual o inferior als límits establits, en funció de la localitat d'emplaçament de l'habitatge, en la base quarta.  
2. Són objecte de priorització en aquest programa les persones sol·licitants titulars del contracte que complisquen els requisits de l'apartat anterior i es troben incloses dins dels següents grups d'especial atenció:  
  
a) Estar afectades per un procediment de desnonament, execució hipotecària o dació en pagament.  
b) Ser menors de 30 anys. Tenen aquesta consideració les persones nascudes l'any 1985 i posteriors.  
c) Tenir la condició de família monoparental amb fills, segons el que estableix el Decret 179/2013, de 22 de novembre, del Consell, pel qual es regula el reconeixement de la condició de família monoparental a la Comunitat Valenciana, sempre que no hi haja pensió compensatòria, ni segon progenitor que aporte ingressos.  
d) Dones víctimes de violència de gènere.  
e) Persones amb diversitat funcional amb un grau de discapacitat igual o superior al 33 per 100.  
f) Joves extutelats.  
3. No pot concedir-se l'ajuda quan la persona sol·licitant o alguna de les que tenen la residència habitual i permanent en l'habitatge objecte del contracte d'arrendament es trobe en alguna de les situacions que a continuació s'indiquen:  
a) Ser persona titular del ple domini o usufructuària d'algun habitatge a Espanya. S'exceptuen d'aquest requisit les persones que, sent titulars d'un habitatge, acrediten la no-disponibilitat d'aquest per causa de separació o divorci, o no puguen habitar-lo per qualsevol altra causa aliena a la seua voluntat.  
b) Que la persona arrendatària o qualsevol de les que tinguen el seu domicili habitual i permanent en l'habitatge tinga parentiu en primer o segon grau de consanguinitat o d'afinitat amb la persona arrendadora de l'habitatge.  
c) Que la persona arrendatària o qualsevol dels que tinguen el seu domicili habitual i permanent en l'habitatge siga sòcia o partícip de la persona física o jurídica que actue com persona arrendadora.  
d) No estar al corrent del pagament de les obligacions fiscals, tributàries i amb la Seguretat Social, o incomplir qualsevol altra condició de les assenyalades en la Llei 38/2003, de 17 de novembre, General de Subvencions.  
  
Tercera. Còmput i límit d'ingressos  
1. Còmput d'ingressos  
Quan les persones beneficiàries siguen persones físiques o unitats de convivència constituïdes per diverses persones físiques, la determinació dels ingressos de la persona o unitat a l'efecte de la valoració per a l'obtenció de l'ajuda s'ha d'atenir al següent:  
a) S'ha de partir de les quanties de la base imposable general i de l'estalvi, regulades en els articles 48 i 49, respectivament, de la Llei 35/2006, de 28 de novembre, de l'Impost sobre la Renda de les Persones Físiques, corresponents a la declaració o declaracions presentades per la persona sol·licitant o per cadascun dels membres de la unitat de convivència majors de 16 anys, relatives a l'últim període impositiu amb termini de presentació vençut, en el moment de la sol·licitud de l'ajuda corresponent. Si la persona sol·licitant o qualsevol de les persones integrants de la unitat no han presentat declaració, es poden sol·licitar altres informacions, incloent-hi una declaració responsable sobre els seus ingressos, a l'efecte de determinar els ingressos reals de la persona sol·licitant o de la unitat.  
b) La quantia resultant ha de ser ponderada mitjançant l'aplicació d'un coeficient multiplicador únic, comprés entre 0,70 i 1, atenent a la ubicació de l'habitatge i al nombre de membres de la unitat familiar. Aquest coeficient resulta de la multiplicació del coeficient associat al nombre de membres en la unitat familiar (eix horitzontal) amb el coeficient associat a la ubicació (eix vertical) de l'habitatge o actuació protegida. La taula adjunta indica ja el resultat d'aquest producte.  
  
Quan es tracte de famílies amb persones en situació de dependència o famílies amb menors al seu càrrec, la unitat familiar s'ha de considerar integrada pels membres que corresponguen i se n'ha d'afegir un més per cada membre depenent o menor.  
c) La quantia resultant es denomina IUC ingressos de la unitat de convivència.  
2. Límit d'ingressos  
El límit màxim d'ingressos de la unitat de convivència (LIUC) que permet l'accés a l'ajuda s'ha d'expressar en nombre de vegades la quantia anual de l'Índex Públic de Renda d'Efectes Múltiples (IPREM), i s'ha de determinar d'acord amb les regles següents:  
a) Si la unitat de convivència està formada per una sola persona adulta:  
- La quantia de l'IPREM es multiplica per 1.  
b) Si la unitat de convivència està composta per dues o més persones:  
- La primera persona adulta computa 1 vegada l'IPREM.  
- Cada persona addicional de 14 anys o més computa 0,5 vegades l'IPREM.  
- Cada persona addicional menor de 14 anys computa 0,3 vegades l'IPREM.  
Per a establir la prioritat de les persones sol·licitants s'ha de tenir en compte el resultat d'aplicar la fórmula següent: 1- (IUC/CLIUC).  
On:  
IUC = ingressos, en euros, de la unitat de convivència.  
CLIUC = quantia, en euros, del límit màxim d'ingressos de la unitat de convivència que permet l'accés a l'ajuda.  
3. Excepcionalment, si les sol·licituds presentades en una convocatòria que compleixen els límits d'ingressos del punt anterior d'aquest article requereixen una dotació d'ajudes inferior als fons disponibles, poden resultar beneficiàries de les ajudes les unitats de convivència els ingressos de les quals, ponderats d'acord amb l'apartat 1, tot i ser majors que els límits que permeten l'accés a l'ajuda, no superen tres vegades l'IPREM, a les quals s'hauran d'aplicar els criteris de priorització establits en aquestes bases.  
  
Quarta. Delimitació d'àrees i límits de l'import de la renda de l'habitatge  
1. En funció de la localitat en la qual estiga emplaçat l'habitatge, s'han d'aplicar els límits corresponents a l'import màxim de la renda de l'habitatge. Amb aquest fi s'ha de tenir en compte l'Ordre VIV/946/2008, de 31 de març, per la qual es declaren els àmbits territorials de preu màxim superior per a l'any 2008, a l'efecte del Reial Decret 801/2005, d'1 de juliol, i el Decret 82/2008, de 6 de juny, del Consell, relatiu a actuacions protegides en matèria de plans d'habitatge, o normativa que els substituïsca. Aquesta llista de municipis s'adjunta com a annex II a aquesta ordre.  
2. No poden ser objecte d'ajuda els habitatges l'arrendament dels quals supere algun dels límits de la taula següent:  
  
Zona Import anual Import mensual  
ATPMS A-1: València 6.000 - 500 -  
ATPMS A-2: Alacant i Castelló de la Plana 5.400 - 450 -  
ATPMS B 5.400 - 450 -  
ATPMS C-1 I C-2 4.800 - 400 -  
ATPMS A 4.200 - 350 -  
  
  
  
Si en el contracte d'arrendament s'inclouen annexos com garatge o traster, i el preu de cadascun d'aquests no està desglossat, de manera que en el contracte únicament figura l'import global, a l'efecte de la comprovació de l'import màxim del preu anterior s'ha de valorar l'import de l'habitatge com el 80 per 100 del preu total del contracte quan aquest incloga habitatge i garatge, 95 per 100 quan el contracte incloga habitatge i traster, i 75 per 100 quan el contracte incloga habitatge, garatge i traster.  
Si en el contracte d'arrendament s'inclouen les despeses de comunitat i el preu d'aquestes no està desglossat, de manera que en el contracte únicament figure l'import global, a l'efecte de la comprovació de l'import màxim del preu anterior s'ha de valorar l'import de les despeses de comunitat com el 2 % de l'import del preu de l'habitatge.  
  
Cinquena. Sol·licituds i documentació  
1. La presentació de la sol·licitud de l'ajuda suposa l'acceptació incondicionada de les bases de la convocatòria i de les condicions, els requisits i les obligacions que s'hi contenen.  
2. A la sol·licitud s'ha d'adjuntar la documentació que a continuació s'allista:  
a) Document nacional d'identitat de la persona sol·licitant i dels altres membres de la unitat de convivència majors de 16 anys, i en cas de persones estrangeres, número d'identificació fiscal i permís de treball i de residència en vigor. No s'exigirà el permís de residència als qui estiguen exclosos d'aquesta obligació segons el que estableix la legislació estatal.  
b) Volant d'empadronament que acredite, en la data de la sol·licitud, les persones que tenen el domicili habitual en l'habitatge objecte del contracte, a l'efecte de determinar la unitat de convivència. El certificat ha de ser únic per habitatge, incloent-hi totes les persones que hi figuren empadronades.  
c) Contracte d'arrendament de l'habitatge, amb menció expressa de l'import del lloguer, de la referència cadastral de l'habitatge, de la durada mínima d'un any i de la domiciliació bancària del pagament del lloguer, formalitzat en els termes de la Llei 29/1994, de 24 de novembre, d'Arrendaments Urbans, signat per les parts arrendadora i arrendatària en totes les pàgines.  
d) Imprés de domiciliació bancària degudament emplenat, en el qual s'indique el compte en el qual s'ha de fer l'ingrés de les ajudes.  
e) Declaracions responsables i autoritzacions subscrites per cadascun dels membres de la unitat de convivència major de 16 anys, en model normalitzat.  
L'Administració comprovarà les dades de caràcter econòmic, tributari o patrimonial de cadascun dels membres de la unitat de convivència majors de 16 anys en el marc de col·laboració establit amb les diferents administracions i entitats. Amb aquest fi caldrà que totes les persones majors de 16 anys aporten l'autorització perquè la Direcció General d'Habitatge, Rehabilitació i Regeneració Urbana puga sol·licitar la informació de caràcter tributari, econòmic o patrimonial que siga legalment pertinent, en el marc de la col·laboració establida amb l'Agència Estatal d'Administració Tributària, els centres de gestió cadastral i cooperació tributària, el Col·legi de Notaris i Registradors o amb altres administracions públiques. D'acord amb el que estableix la Llei Orgànica 15/1999, de 13 de desembre, de protecció de dades de caràcter personal, la utilització d'aquestes dades no pot servir a un fi diferent del procés de selecció de les persones adjudicatàries de les ajudes.  
  
Així mateix, cal aportar una declaració responsable que ha de subscriure cada membre de la unitat de convivència major de 16 anys, que continga els extrems següents:  
- No ser persona titular del ple domini o usufructuària d'algun habitatge a Espanya per qualsevol títol legal. Els qui, sent titulars d'un habitatge, no en puguen disposar per causa de separació o divorci, o no puguen habitar-lo per qualsevol altra causa aliena a la seua voluntat, han d'acreditar-ho documentalment.  
- No tenir parentiu en primer o segon grau de consanguinitat o d'afinitat amb la persona arrendadora de l'habitatge.  
- No ser persona sòcia o partícip de la persona física o jurídica que actue com part arrendadora.  
- Compliment dels requisits establits per la Llei 38/2003, de 17 de novembre, General de Subvencions, per a poder ser beneficiari d'una subvenció.  
3. Per a justificar la inclusió en algun dels grups d'especial atenció, cal presentar la documentació següent:  
a) Sol·licituds presentades per persones afectades per un procés de desnonament, execució hipotecària o dació en pagament: la documentació bancària o judicial que així ho acredite.  
b) Sol·licituds presentades per persones menors de 30 anys; tenen aquesta consideració les persones nascudes l'any 1985 i posteriors: l'edat queda acreditada amb el document nacional d'identitat de la persona sol·licitant. En el cas de persones estrangeres, permís de residència en vigor.  
c) Sol·licituds presentades per persones que tenen la condició de família monoparental: còpia del títol col·lectiu o carnet individual expedit segons el que estableix el Decret 179/2013, de 22 de novembre, del Consell, pel qual es regula el reconeixement de la condició de família monoparental a la Comunitat Valenciana.  
d) Sol·licituds presentades per dones víctimes de violència de gènere: documentació que acredite fefaentment aquesta circumstància.  
  
e) Sol·licituds presentades per persones amb diversitat funcional amb un grau de discapacitat igual o superior al 33 per 100: certificat de l'Institut Nacional de la Seguretat Social acreditatiu d'aquest extrem o qualsevol altra documentació que ho acredite.  
f) Sol·licituds presentades per joves extutelats: documentació que acredite fefaentment aquesta condició.  
  
Sisena. Import, criteris d'adjudicació i terminis de pagament de les ajudes  
1. Import de l'ajuda  
L'import de l'ajuda pot arribar fins al 40 per 100 de la renda anual que s'ha a satisfer pel lloguer de l'habitatge habitual i permanent, amb els límits màxims establits en la base quarta.  
2. Criteri d'adjudicació  
A) Es concediran les ajudes fins a esgotar l'import màxim disponible. Per a determinar la prioritat dels sol·licitants, es tindran en compte dos criteris:  
a) El nivell d'ingressos, que es determinarà com el resultat de la fórmula següent, de conformitat amb el que estableix la base tercera: 1- (IUC/CLIUC).  
b) La possible inclusió de les persones sol·licitants titulars del contracte d'arrendament en algun dels grups d'especial atenció definits en la base segona, apartat 2.  
L'adjudicació es farà per a les sol·licituds que hagen obtingut en l'apartat a un puntuació compresa entre 1 (màxima puntuació possible) i 0 (mínima puntuació possible), prioritzant aquelles sol·licituds incloses en l'apartat b per ordre decreixent de la puntuació obtinguda, i cadascuna d'aquestes tindrà una puntuació d'1 a l'efecte de baremació, puntuació acumulativa en els supòsits de concurrència de dos o més grups d'especial atenció.  
Una vegada atés aquest grup, s'atendran la resta de sol·licituds per ordre decreixent de la puntuació obtinguda en l'apartat a.  
B) En cas que les sol·licituds presentades en una convocatòria, complint amb els límits d'ingressos del punt anterior d'aquest article, requerisquen una dotació d'ajudes superior als fons disponibles, i diverses sol·licituds hagen obtingut igualtat de puntuació, a l'efecte del desempat prevaldrà la sol·licitud presentada en data anterior, i en el cas de les presentades en el mateix dia, prevaldrà aquella amb el número més baix de registre d'entrada.  
C) Excepcionalment, si les sol·licituds presentades en una convocatòria que compleixen els límits d'ingressos de l'apartat 2 de la base tercera requereixen una dotació d'ajudes inferior als fons disponibles, poden resultar beneficiàries de les ajudes les unitats de convivència els ingressos de les quals, tot i ser majors que els límits que permeten l'accés a l'ajuda, no superen tres vegades l'IPREM, a les quals s'aplicaran els criteris de priorització establits en aquestes bases.  
D) Si es produeix un increment dels crèdits disponibles, l'òrgan col·legiat proposarà, sense necessitat d'una nova convocatòria, la concessió de la subvenció no atesa per falta de crèdit i les següents que reunisquen els requisits per a fer-ho, fins a esgotar el crèdit.  
3. Terminis de pagament de les ajudes  
Les ajudes es pagaran periòdicament després de la justificació prèvia del pagament del lloguer; es percebran per mesos complets, per l'import proporcional al muntant anual que corresponga, i es concediran per un termini de 12 mesos o fins a la finalització del contracte d'arrendament.  
Si el contracte finalitza abans d'haver transcorregut el període de 12 mesos inicialment aprovat, i abans de la finalització del contracte la persona interessada aporta la pròrroga d'aquest, es pagaran les ajudes corresponents a la resta de mesos fins a completar el període de 12 mesos.  
En qualsevol cas, la data límit del període pel qual es pot percebre aquesta ajuda és el 31 de desembre de 2016, independentment que no s'haja arribat al termini màxim de durada de la subvenció.  
  
Setena. Tramitació i resolució del procediment  
1. Es delega la persona titular de la direcció general competent en matèria d'habitatge per a la competència per a dictar la resolució a proposta d'un òrgan col·legiat, així com la resolució dels possibles recursos. La resolució ha d'indicar expressament que s'adopta per delegació; es considerarà dictada per l'òrgan delegant i posarà fi a la via administrativa.  
Aquest òrgan col·legiat estarà integrat per les persones titulars de la Sotsdirecció General d'Habitatge i Regeneració Urbana, la direcció del Servei de Planificació Econòmica i Regeneració Urbana, la direcció del Servei de Coordinació d'Habitatge, i les direccions dels serveis territorials competents en matèria d'habitatge.  
La tramitació dels expedients correspon als serveis territorials competents en matèria d'habitatge, en el seu àmbit d'actuació.  
  
2. La persona titular de la direcció general competent en matèria d'habitatge queda facultada per a dictar totes les instruccions, resolucions i interpretacions que calguen per al desenvolupament i l'aplicació d'aquesta ordre, i pot, si escau, designar un suplent, en cas d'impossibilitat d'assistència d'algun membre de l'òrgan col·legiat.  
3. Una vegada tancat el termini de presentació de sol·licituds i revisada la documentació presentada, es publicarà en el portal de www.gva.es la llista provisional de sol·licitants admesos i la d'exclosos, amb indicació del motiu d'exclusió. Les persones sol·licitants que hagen facilitat un número de telèfon mòbil poden ser avisats de la publicació de la llista provisional mitjançant un missatge de text SMS. La publicació en el portal de www.gva.es substitueix la notificació individual, d'acord amb el que preveu la legislació del procediment administratiu comú.  
Les persones sol·licitants excloses disposaran d'un termini de 10 dies hàbils comptadors des de l'endemà de la publicació de la llista provisional en el portal de www.gva.es per a formular les al·legacions, i completar o esmenar la sol·licitud o la documentació.  
Transcorregut el termini d'al·legacions i revisada la documentació presentada, es publicarà la resolució de la convocatòria d'ajudes d'acord amb el criteri establit en la base sisena, fins al límit derivat del crèdit pressupostari.  
La resolució de la convocatòria d'ajudes es publicarà en el portal de www.gva.es, com també en el Diari Oficial de la Comunitat Valenciana. Les persones sol·licitants que hagen facilitat un número de telèfon mòbil podran ser avisades de la publicació de la llista definitiva mitjançant un missatge de text SMS.  
La publicació en el Diari Oficial de la Comunitat Valenciana substituirà la notificació individual de la resolució, d'acord amb el que preveu la legislació del procediment administratiu comú.  
4. El termini màxim per a resoldre és de sis mesos comptadors des de l'endemà de la publicació d'aquestes bases reguladores. Transcorregut aquest termini sense que el sol·licitant haja rebut notificació de la concessió de l'ajuda sol·licitada podrà entendre-la desestimada per silenci administratiu.  
Excepcionalment, pot acordar-se l'ampliació d'aquests terminis en els supòsits previstos en la legislació reguladora del procediment administratiu comú.  
No obstant això, si es desestimen sol·licituds per falta de consignació pressupostària i, amb posterioritat a la finalització del termini de resolució, s'incrementen els crèdits destinats a finançar aquestes ajudes, les sol·licituds que s'hagen desestimat per falta de crèdit podran valorar-se, resoldre's i notificar-se en el termini de tres mesos comptadors a partir de la data de publicació en el Diari Oficial de la Comunitat Valenciana de la resolució que done publicitat a aquest increment.  
  
Huitena. Pagament de les ajudes  
En el termini màxim d'un mes comptador a partir de la data de la publicació en el Diari Oficial de la Comunitat Valenciana de la llista definitiva d'adjudicataris, els adjudicataris han d'aportar la documentació bancària que acredite de manera indubtable que han pagat en el compte la titularitat del qual correspon a l'arrendador, la renda corresponent als mesos que van des d'aquell en què s'inicia el període d'ajudes fins a l'immediatament anterior a aquell en què s'ha publicat la llista definitiva d'admesos.  
Es pot aportar un certificat únic, emés per l'entitat bancària en la qual s'efectuen els ingressos de l'arrendament, que arreplegue els diferents pagaments efectuats al llarg del període de cobertura de l'ajuda.  
Posteriorment, els adjudicataris han d'aportar, amb periodicitat mensual, en el termini de 10 dies comptadors des del venciment del mes corresponent, el justificant bancari que acredite el pagament de l'import de la renda a la persona arrendatària. La falta de presentació d'aquest document determinarà la interrupció del pagament de les ajudes.  
En el cas que no s'aporte la justificació bancària, no podrà pagar-se la subvenció.  
  
Novena. Incompatibilitat d'ajudes  
L'ajuda al lloguer d'aquest programa no es pot compatibilitzar amb altres ajudes al lloguer per a persones arrendatàries amb recursos econòmics escassos que puguen concedir les corporacions locals o qualssevol altres administracions o entitats públiques, excepte aquelles on expressament s'establisca la compatibilitat amb aquestes.  
No es consideraran afectats per aquesta incompatibilitat els supòsits excepcionals en el quals els serveis socials de la Generalitat aporten un complement per al pagament del lloguer a persones beneficiàries en situacions d'especial vulnerabilitat, tals com les unitats de convivència de més de dos membres i una renda conjunta inferior a 1,2 vegades l'IPREM.  
  
Deu. Obligacions i responsabilitats de les persones beneficiàries  
  
La persona beneficiària queda obligada a mantenir el domicili habitual i permanent en l'habitatge objecte d'ajuda.  
Quan la persona beneficiària d'aquesta ajuda canvie el seu domicili a un altre situat a la Comunitat Valenciana sobre el qual subscriga un nou contracte d'arrendament d'habitatge, queda obligada a comunicar aquest canvi a la Direcció General d'Habitatge, Rehabilitació i Regeneració Urbana o entitat col·laboradora en el termini màxim de 10 dies des de la signatura del nou contracte d'arrendament. La persona beneficiària no perd el dret a la subvenció pel canvi, sempre que amb el nou arrendament es complisquen els requisits, límits i condicions establits en aquestes bases, i que el nou contracte d'arrendament es formalitze sense interrupció temporal amb l'anterior. En aquests casos, s'haurà d'ajustar la quantia de l'ajuda a la del nou arrendament, la qual podrà ser igual o inferior a la que percebia.  
Si el contracte d'arrendament finalitza abans d'haver transcorregut el període de 12 mesos inicialment aprovat, la persona beneficiària queda obligada a aportar la pròrroga del contracte d'arrendament en el termini de 10 dies des de la signatura de la pròrroga; si no ho fa així, s'interromprà el pagament de les ajudes.  
Així mateix, per raó del que estableix la Llei 38/2003, de 17 de novembre, General de Subvencions, la persona beneficiària queda obligada a:  
- Facilitar qualsevol document o informació que la Direcció General d'Obres Públiques, Projectes Urbans i Habitatge o entitat col·laboradora considere necessari per al control del compliment de les finalitats previstes.  
- Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes i subvencions concedides.  
- Comunicar l'obtenció d'altres subvencions o ajudes per a la mateixa finalitat, procedents de qualssevol administracions o ens públics o privats, nacionals o internacionals.  
  
Onze. Control i revocació de les subvencions  
1. La Generalitat pot comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes obligacions o la comprovació de la falsedat de les dades aportades a l'expedient donarà lloc a la revocació de la subvenció concedida i a la devolució de les quanties atorgades, les quals reportaran els corresponents interessos de demora.  
  
2. En qualsevol cas, serà aplicable el que disposen en matèria de control financer, reintegrament i infraccions i sancions administratives la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental, i Llei 38/2003, de 17 de novembre, General de Subvencions.


Còpia Permalink ELI